Citovanie (odkazovanie)

Citovanie alebo odkazovanie v bibliografii je uvedenie v jednom dokumente (najmä vedeckej práci), že bol v ňom použitý druhý (konkrétny) dokument (teda že boli použité výsledky, myšlienky, definície a pod. z druhého dokumentu), a uvedenie identifikácie tohto druhého dokumentu, spravidla pomocou bibliografickej citácie a/alebo bibliografického odkazu.

Pod názvom citovanie sa obyčajne myslia či analyzujú najmä dva jeho aspekty:
 etika citovania (citačná etika), ktorá odráža či a ako autor dodržiava etické normy vo vzťahu k cudzím myšlienkam a výsledkom, ktoré sú obsiahnuté v iných dokumentoch (v použitej literatúre); 
 technika citovania, ktorá spočíva v spôsobe spájania citovaného miesta so záznamami o citovanom dokumente uvedenými v zozname bibliografických odkazov.

Citovanie je dôležitým atribútom vedeckých a odborných prác a vedeckej komunikácie. Ohlas, o ktorom svedčia bibliografické citácie, je dôležitý pre vedecký a odborný profil a rast autora.  Počet bibliografických citácií je dôležitý pri evaluácii, akreditácii jednotlivých vedcov, odborníkov, vedeckých, pedagogických pracovníkov a celých pracovísk, ústavov, vysokých škôl, fakúlt, katedier.

Referencie 

Bibliografia